25PRO-4

**Foru-lege proposamena, 1936ko kolpe militarraren ondorioz eraildako eta errepresioaren biktima izandako Nafarroako herritarrei errekonozimendua eta ordain morala ematen dien azaroaren 26ko 33/2013 Foru Legea aldatzeko**

1936ko kolpe militarraren ondorioz eraildako eta errepresioaren biktima izandako Nafarroako herritarrei errekonozimendua eta ordain morala emateko azaroaren 26ko 33/2013 Foru Legearen helburuetako bat da erregimen frankistaren gogorarazpenerako erreferente ikonikoak kentzea, sinbologia horrek orainaldian iraunarazten dituen oroitzapenen kohesioa apurtzeko.

Diktadura garaian, eraikin batzuk Francoren diktaduraren balioen gogorarazpen- eta propaganda-esanahiarekin erabili ziren, horiek denboran iraunarazteko asmoz. Eraikin horien adibide dugu "Erorien omenezko monumentu" gisa ezagutzen dena.

"Nafarroak Gurutzadako bere hildakoei" eraikina 1942an jaso zen, Nafarroako Diputazioaren ekimenez, garaileen alderdiko hildakoak omendu eta Francoren diktadura goresteko. Eraikuntza-proiektuak adierazten duen bezala, Erorien omenezko Monumentua botozko tenplu gisa izan zen kontzebitua, Gurutzadaren botere- eta aintza-ikur gisa; eta zeharka, diktaduraren sinbolo bezala.

1998an, eta Foru Diputazioak monumentua botozko izaeraz gabetu ondoren, Artzapezpikutzak eta Kristo Erregearen parrokiak Iruñeko Udalari dohaintzan eman zioten monumentua. Dohaintza hura baldintzatu zen gurtza-ekitaldietarako kripta zentralaren gozamena betiko erreserbatua geratzera.

Jabetasuna eskuratu ondoren, zenbait neurri hartu dira eraikina sinbologia frankistaz gabetzeko. Aipatu kripta hori eraikinaren gainerakotik isolatua eta parrokia horren esanetara utzi zen. "Gurutzada" deritzonaren eta frankismoaren erregimenaren gorespenerako inskripzioak estali egin ziren; eta, eraberritze- eta egokitze-obra batzuk tarteko, eraikina erakusketa-areto gisa tankeratua izan zen.

2002an onetsi zen Udal Plana, zeinak monumentu-multzoa "Erorien omenezko Monumentu" izenpean bildu baitzuen. Eraikin Babestuen Katalogoan agertzen da, 2. gradukotzat sailkatuta barne-espazioa, kripta eta estalkia, eta 3. gradukotzat, albo-arkuteriak.

2016an Nafarroako Gobernuak sinbolo frankisten behin-behineko errolda eta sinbologia hori kentzeko gomendioak onetsi zituen. Erorien omenezko Monumentua hor jasota dator. Iruñeko Udalak erabaki zuen monumentu horren azpialdean dagoen kriptak hobiratze-leku izateari utz ziezaiola, eta desobiratu egin zituen Mola eta Sanjurjo jeneralen eta kriptan lurperatutako boluntario frankisten gorpuzkinak.

Urratsak egin badira ere eraikina bere jatorrizko esanahiaz gabetzeko, beharrezkoa da eraikin horri esanahi berri bat ematea, memoria historiko kritiko bati eustearekin bateragarria izanen den moduan.

Xede horrekin, proposatzen da eraikinaren erabilera aldatu eta hura hartaratzea gerran eta diktaduran egin ziren giza eskubideen urraketa larrien zergatiak eta aitzin-gibelak ezagutaraztera, bai eta hausnarketa eta ohartarazpena egitera ere faxismo-forma berrien arrisku eta perilei buruz, horiek demokraziarekin, aniztasunarekin eta justizia sozialarekin talka egiten duten aldetik. Halaber, balioan jarriko dira bai elkarbizitza bai giza eskubideekiko begirunea.

Helburua da giza eskubideen alorrean dauden nazioarteko estandarrei atxikitzea, memoria kolektiboa ahanzturarengandik babesteko eta tesi errebisionisten eta negazionisten sorrera ekiditeko.

**Artikulu bakarra.** Xedapen gehigarri berria ematea 1936ko kolpe militarraren ondorioz eraildako eta errepresioaren biktima izandako Nafarroako herritarrei errekonozimendua eta ordain morala ematen dien azaroaren 26ko 33/2013 Foru Legeari. Honako testu hau izanen du:

**Xedapen gehigarria. "Nafarroak Gurutzadako bere hildakoei" monumentua.**

1. "Nafarroak Gurutzadako bere hildakoei" monumentuak, halaber "Erorien omenezko Monumentu" deritzon horrek, are desobiratzeen ondoren eta frankismo-garaiaren sinbologia bereizgarririk gehiena kendua izan ondoren ere, oraindik totalitarismozko propaganda ispilatzen du, altxamendu faxista eta haren ondorengo ia 40 urteetan zeharreko erregimen frankista gorestekoa.

2. Monumentu horren erabilerak huts-hutsik izan daitezke gerran eta diktaduran izandako giza eskubideen urraketa larrien zergatiak eta aitzin-gibelak ezagutaraztekoak eta hausnarketa eta ohartarazpena egitekoak faxismo-forma berrien arrisku eta perilei buruz, horiek demokraziarekin, aniztasunarekin eta justizia sozialarekin talka egiten duten aldetik. Halaber, balioan jarriko dira bai elkarbizitza bai giza eskubideekiko begirunea. Hori guztia, ezertan kaltetu gabe foru lege honen helburuekin zerikusia duen udal-autonomia.

3. Aginduzkoa da erregimen frankistaren garaipenaren gorespenezkoak gertatzen diren zati sinbolikoak erretiratzea eta kupularen barnealdeko margolanak estaltzea.

**Azken xedapena.** Indarra hartzea.

Foru lege honek Nafarroako Aldizkari Ofizialean argitaratua izan eta biharamunean hartuko du indarra.